  Майя Бывальцева Удмуртиысь крезьгурчиослэн огазеяськонзы нылпиослы но быдэ вуымтэослы крезьгуръёсын но кырӟанъёсын 9 бичет поттӥз. 31-тӥ южтолэзе йылпумъяськиз «Удмуртиысь крезьгурчиос но крезьгуръя тодосчиос — пиналъёслы но быдэ вуымтэослы» ӵектос, иворъёсъя «Удмуртия» агентстволы со сярысь ивортӥз Удмуртиысь крезьгурчиослэн огазеяськонзылэн кивалтӥсез Марина Ходырева.  Удмуртиысь лулчеберетъя но туризмъя министерство юрттэмен, 2014-тӥ арын элькунысь крезьгурчиослэн Союззы коммерци луисьтэм мерлыко огазеяськонъёслэн конкурсазы пыриськиз. Солы йылпумъянъёсъя, улосвыл коньдэт субсиди висъяз. Со туала Удмуртилэн историяз нырысьсэ сыӵе бадӟым ӵектосэз улонэ пыӵатыны луонлык сётӥз. «Удмуртиысь крезьгурчиос но крезьгуръя тодосчиос — пиналъёслы но быдэ вуымтэослы» ӵектос ар но ӝыны кыстӥськиз. Со дыр ӵоже гожтэм произведениос нотаосын 9 бичетъёс поттыны тырмизы. Со сяна, школаосын крезьгуръя дышетӥсьёслы книгаос поттэмын. Отын котькуд крезьгурчи, солэн ужъёсыз сярысь гожтэмын, бордаз крезьгуръёсын диск ватсамын», - вераз Удмуртиысь крезьгурчиослэн огазеяськонзылэн кивалтӥсез Марина Ходырева. 31-тӥ южтолэзе элькунысь крезьгуръя колледжын концерт-перезнтаци ортчоз. Отын крезьгурчиос асьсэлэсь ужъёссэс возьматоз. Соос пӧлын Евгения Копысова, Юрий Толкач, Александр Корепанов, Сергей Черезов, Илья Петухов, Татьяна Лекомцева но егит крезьгурчиос. «Элькунысь искусствоосъя школаосын туж ӧжыт ни кылизы Удмуртиысь крезьгурчиосын гожтэм ужъёс, нотаосын бичетъёс, соос вужмемын ни. Та ӵектос крезьгурчиослы юрттӥз выль но выль ужъёс гожтыны, печатланы. Со бичетъёслэн туж чебер вылтуссы. Со егит крезьгурасьёслы туж бадӟым юрттэт луоз, малыке шуоно искусствоосъя школаосысь туж трос пианистъёс, скрипачьёс ветло кунгож сьӧры, мукет каръёсы, конкурсъёсы пырисько. Со конкурсъёсын котьку но сыӵе курон гожтэмын луэ, одно ик шудоно асьтэ шаерысьтыды крезьгурчиослэсь произведениоссэс. Табере сомында выль, чебер произведениос кылдытэмын, отысь бырйыны луэ. Соос бадӟымесь ӧвӧл, пиналъёслы, егитъёслы малпамын, соос туж чебересь, яркытэсь. Гуръёссы сюлэме пырымон. Соос пӧртэм инструментъёслы гожтэмын: фортепианолы, скрипкалы, саксофонлы но вань, домралы. Кырӟанъёс туж трос. Соин ик егит крезьгурасьёс асьсэдыз возьматыны быгатозы пӧртэм сямен» — вераз Удмуртиысь крезьгурчиослэн огазеяськонзылэн кивалтӥсез. 9 бичетъёсын 300-лэсь ятыр произведениос. Крезьгурчиос потазы ни Пичи Пургае, Ижкарысь искусствоосъя школаосы. Марина Ходыревалэн верамезъя, бичетъёс ваньмызлы крезьгуръя нылпи школаослы тырмозы. Тросгес поттыса, соосты лавкаос пыр но вӧлмытыны чакланъёс вань. Тегъёс: Ижкар Удмуртия крезьгурчиос МаринаХодырева крезьгуръяколледж искусствоосъянылпишкола  